L'Eliana bonificarà la instal·lació d'energia verda en tots els habitatges del municipi
31 de març de 2023

El Ple de l'Ajuntament de l'Eliana va aprovar inicialment ahir i per unanimitat la modificació de l'Ordenança fiscal reguladora de l'Impost sobre Béns Immobles, amb l'objectiu d'actualitzar els beneficis fiscals derivats de la instal·lació de sistemes d'aprofitament tèrmic o elèctric. Una nova revisió que busca ajustar-se a l'actual conjuntura econòmica, a la vista de l'increment de preus derivats del subministrament d'energia elèctrica, però també mediambiental pels efectes derivats del calfament global a conseqüència del consum d'energies fòssils.

Així, el Consistori continuarà bonificant fins al 50%, durant 3 anys, a aquells veïns i veïnes que instal·len sistemes d'aprofitament tèrmic o elèctric de l'energia solar i amplia la bonificació a tots els immobles d'ús residencial de l'Eliana, tant de propietat horitzontal com vertical.

A més, el nou text que s'aplicarà a partir de l'1 de gener de 2024, suprimeix les restriccions a la capacitat (5 kW per a l'elèctrica i 4 m2 per a la tèrmica) i amplia la seua aplicació a les instal·lacions realitzades des de desembre de 2020 que incomplien aquestes exigències mínimes. Això sí, les persones interessades hauran de tornar a sol·licitar-ho juntament amb la documentació acreditativa de reunir els requisits.

L'edil d'Hisenda, Enrique Martínez, ha recordat que es tractava d'una demanda de la ciutadania i que aquest és un avanç més de l'Eliana en la seua aposta per incentivar l'ús de les energies renovables i netes i cap al compliment dels Objectius de Desenvolupament Sostenible i de l'Agenda 2030.